Αντριάνα Λίμα

Η Αντριάνα Λίμα (Adriana Lima, 12 Ιουνίου 1981) είναι Bραζιλιάνα μοντέλο και ηθοποιός, περισσότερο γνωστή για τη πολυετή συνεργασία της με την εταιρεία Victoria's Secret.

 Πρώτα Χρόνια 
Γεννήθηκε στις 12 Ιουνίου 1981 στο Σαλβαδόρ της Βραζιλίας από τους Μαρία Ντα Γκράτσα Λίμα και Νέλσον Τορς. Ο πατέρας της, εγκατέλειψε την οικογένεια όταν εκείνη ήταν μόλις 6 μηνών γι αυτό μεγάλωσε μόνο με τη μητέρα της. Όσο ήταν μικρή, δεν σκεφτόταν καθόλου να γίνει μοντέλο, ωστόσο όταν μια φίλη της που ήθελε να δηλώσει συμμετοχή σε έναν εφηβικό διαγωνισμό ομορφιάς αλλά δεν ήθελε να πάει μόνη, εκείνη δέχθηκε να πάει μαζί της. Έτσι, έστειλαν τις φωτογραφίες τους και ο χορηγός του διαγωνισμού, αμέσως πρόσεξε τη Λίμα, η οποία τελικά νίκησε. Λίγο αργότερα, σε ηλικία 15 ετών, κέρδισε την πρώτη θέση στο διαγωνισμό "Supermodel of Brazil" και στη συνέχεια βγήκε δεύτερη στο διαγωνισμό "Supermodel of the World 1996".

 Καριέρα 

 Modeling 
Το 1999, σε ηλικία 18 ετών, μετακόμισε στη Νέα Υόρκη και λίγο αργότερα υπέγραψε συμβόλαιο με το πρακτορείο μοντέλων Elle Model Management. Έτσι, άρχισε να κλείνει μεγαλύτερες δουλειές ενώ φωτογραφήθηκε αρχικά για τα περιοδικά Vogue & Marie Claire. Συγκεκριμένα, το πρώτο της εξώφυλλο στο Marie Claire ήταν για την εκδοχή της Βραζιλίας το 1998 ενώ στο Vogue ήταν για την Ιταλική εκδοχή (Vogue Gioiello) τον Σεπτέμβριο του 2000.

Στην πασαρέλα, έχει περπατήσει με μεγάλους οίκους μόδας, όπως  Giorgio Armani, Balmain, Bottega Veneta, Sportmax, Vera Wang, Valentino, Miu Miu, Givenchy, Versace, Cividini, Alexandre Herchcovitch, Jason Wu, Marc Jacobs, Christian Dior, Paco Rabanne, Victoria's Secret, Sean John, Prada, Louis Vuitton, Desigual, Cynthia Rowley, Sully Bonnelly, Anna Sui, Guy Laroche, John Galliano, Alexander McQueen, Yigal Azrouël, Ralph Lauren, Christian Lacroix, Escada, Nanette Lepore, Richard Tyler, Triton και Betsey Johnson μεταξύ άλλων.

Το 2000 έκανε τη πρώτη της διαφημιστική καμπάνια με την εταιρεία Guess.

Από το 2003 μέχρι το 2009 ήταν το κεντρικό πρόσωπο της εταιρείας Maybeline New York ενώ έχει συνεργαστεί και με άλλες εταιρείες όπως Armani, Versace, De Beers, Elie Saab, Colcci, Schiaparelli, Prada, Intimissimi, Louis Vouitton, H&M, Bulgari, Miu Miu, Donna Karan και Marc Jacobs.

Έχει εμφανιστεί επίσης στα εξώφυλλα των περιοδικών Harper's Bazaar, Elle, Cosmopolitan, Esquire και το γαλλικό Revue de Modes.

Το 2005, έγινε το πρόσωπο της ιταλικής εταιρείας κινητής τηλεφωνίας "Telecom Italia Mobile", γεγονός που την έκανε να λάβει το παρατσούκλι "Catherine Zeta Jones της Ιταλίας".

Τον Απρίλιο του 2006, το εξώφυλλο της για το περιοδικό GQ ήταν το πρώτο σε πωλήσεις του συγκεκριμένου περιοδικού για τη χρονιά 2006. Το ίδιο έτος, κατατάχθηκε στην πέμπτη θέση με τα υψηλότερης αμοιβής μοντέλα ενώ τις χρονιές 2007 & 2008, το περιοδικό Forbes την έβαλε στην τέταρτη θέση με τα πιο ακριβοπληρωμένα μοντέλα του πλανήτη.

Τον Νοέμβριο του 2007, εμφανίστηκε στο εξώφυλλο του περιοδικού Vanity Fair μαζί με άλλα μοντέλα ενώ το 2008 μπήκε στο εξώφυλλο του Esquire και παράλληλα επιλέχθηκε να είναι το κεντρικό πρόσωπο της αλυσίδας πολυκαταστημάτων Liverpool του Μεξικού.

Το 2009, υπέγραψε συμβόλαιο με την εταιρεία Doritos της Τουρκίας και άρχισε να εμφανίζεται σε διαφημιστικά σποτ της. Ήταν επίσης ένα από τα πρόσωπα της εταιρείας ρουχισμού Givenchy για την εποχή φθινόπωρο / χειμώνας 2009.

Το 2011, υπέγραψε συμβόλαιο με την εταιρεία Megacity by Vocu της Βραζιλίας για να εμφανίζεται στις διαφημίσεις τους. Επιπλέον συνεργάστηκε με κορυφαίους φωτογράφους, όπως η Annie Leibovitz.

Στις αρχές του 2012, η τουρκική εταιρεία ρούχων Mavi Jeans έκλεισε συμφωνία με τη Λίμα για να είναι η εκπρόσωπος της μάρκας τους. Κατά το πρώτο τρίμηνο του 2012, η διαφημιστική της εκστρατεία αύξησε τις πωλήσεις κατά 50%. Παρείχε επίσης αύξηση 20% στα καταστήματα και την διαδικτυακή κυκλοφορία. Επιπλέον, το τηλεοπτικό διαφημιστικό της, το οποίο παρακολουθήθηκε από 28 εκατομμύρια ανθρώπους, έγινε ένα δημοφιλές θέμα στο Twitter και ο αριθμός των ατόμων στη σελίδα Facebook του Mavi αυξήθηκε κατά 20%. Λόγω του ποσοστού επιτυχίας της με την εταιρεία, ο ευρωπαϊκός και ο ρωσικός κλάδος της Mavi αποφάσισαν να την κάνουν παγκόσμιο πρόσωπο της μάρκας.

Τον Ιούλιο του 2013, η ισπανική εταιρεία Desigual ανακοίνωσε ότι η Λίμα θα είναι το πρόσωπο της μάρκας κατά τη διάρκεια της Εβδομάδας Μόδας της Βαρκελώνης (άνοιξη/καλοκαίρι 2014). Τον Απρίλιο του 2014, η Λίμα επιλέχθηκε ως η πρώτη πρεσβευτής της μάρκας για την 30η επέτειο τους. Μάλιστα, διευθυντής μάρκετινγκ, Borja Castresana, δήλωσε για εκείνη ότι: "Η Αντριάνα αντικατοπτρίζει τις αξίες μας και αντιπροσωπεύει τις γυναίκες που πρέπει να έχουν αυτοπεποίθηση, να είναι αισιόδοξες και γεμάτες ζωή".

Η εκστρατεία της Desigual, ξεκίνησε στις 20 Απριλίου 2014, με τηλεοπτικές διαφημίσεις στην Ισπανία, τη Γαλλία, τη Γερμανία, την Ιταλία, την Αυστρία και το Βέλγιο.

To 2013, το περιοδικό Forbes ανέφερε ότι τα έσοδα της Λίμα για εκείνη τη χρονιά ήταν περίπου 6 εκατομμύρια δολάρια ενώ το 2014, αυξήθηκαν σε 8 εκατομμύρια.

Το καλοκαίρι του 2014, επέστρεψε στο ρόλο της ως εκπρόσωπος της Maybelline New York (ήταν και τις χρονιές 2003-2009).

Το 2015 έγινε το πρόσωπο για τα γυαλιά Vogue και τα ακουστικά Marc Jacobs. Την ίδια χρονιά, κατατάχθηκε ως το δεύτερο υψηλότερα αμειβόμενο supermodel στον κόσμο με κέρδη 9 εκατομμυρίων δολαρίων.

Τον Απρίλιο του 2016, έγινε το πρόσωπο της ιταλικής εκδοχής της Calzedonia για τα μαγιό και εσώρουχα της σεζόν.

Τον Ιούνιο του ίδιου έτους, επιλέχθηκε από την NBC μαζί με την Αλεσσάντρα Αμπρόζιο ως ανταποκριτές του καναλιού για τους θερινούς Ολυμπιακούς Αγώνες του 2016 που έγιναν στο Ρίο ντε Τζανέιρο.

Τον Ιανουάριο του 2017 πρωταγωνίστησε στην εκστρατεία της ιταλικής εταιρείας Sportmax ενώ παράλληλα συμμετείχε και στην εβδομάδα μόδας με την Maybelline New York.

Το 2018, έγινε το πρόσωπο των εταιρειών Puma και Schutz.

Το 2019, έγινε το πρόσωπο της συνεργασίας των εταιρειών Maybelline x Puma, ενώ συμμετείχε και στο διαφημιστικό του ξενοδοχείου Palms Casino Resort μαζί με άλλους, όπως η Cardi B και η Ρίτα Όρα.

 Victoria's Secret 
Περπάτησε για πρώτη φορά στη πασαρέλα με την Victoria's Secret το 1999, όταν ήταν μόλις 18 ετών. Ένα χρόνο μετά, υπέγραψε επίσημα συμβόλαιο με την εταιρεία και άνοιξε τα shows της για πολλές χρονιές (2003, 2007, 2008, 2010 και 2012).

Το 2004, ήταν μια από τα 5 μοντέλα που επιλέχθηκαν για να προωθήσουν την Victoria's Secret. Οι άλλες 4 ήταν οι Τάιρα Μπανκς, η Αλεσσάντρα Αμπρόζιο, η Ζιζέλ Μπούντχεν και η Χέιντι Κλουμ.

Το 2008 φόρεσε στην πασαρέλα το σουτιέν Miracle Bra, μια δημιουργία του Martin Katz με 3.575 μαύρα διαμάντια, 117 πιστοποιημένα λευκά στρογγυλά διαμάντια, 34 ρουμπίνια και δύο μαύρες σταγόνες με διαμάντια, συνολικού όγκου 20 καρατίων. To 2010, φόρεσε ξανά διαμαντένιο σουτιέν (Fantasy Bra) και το 2014 μαζί με την Αλεσσάντρα Αμπρόζιο φορούσαν στη πασαρέλα από ένα σουτιέν αξίας 2 εκατομμυρίων το καθένα.

Τον Ιούλιο του 2016, ξεκίνησε τη δική της αθλητική γραμμή στηθοδέσμων, την Victoria Sport (στα πλαίσια της Victoria's Secret) και συνεργάστηκε με τις Έλσα Χοσκ, Τζοσεφίν Σκράιβερ και Τζασμίν Τουκς.

Στις 9 Δεκεμβρίου 2017 η Λίμα ανακοίνωσε μέσω του λογαριασμού της στο Instagram ότι σταματάει τις γυμνές - χωρίς λόγο - φωτογραφήσεις και κατ' επέκταση πολλοί θεώρησαν πως λήγει τη συνεργασία της με την Victoria's Secret. Παρόλα αυτά δεν έχει επιβεβαιωθεί κάτι τέτοιο. Τελικά, η ίδια αλλά και η Victoria's Secret επιβεβαίωσαν πως το show στη Νέα Υόρκη το 2018 είναι το τελευταίο της.

 Υποκριτική 
Ο πρώτος ρόλος της Λίμα ήταν μαζί με τους Mickey Rourke και Forest Whitaker στο "The Follow" το 2001. Εμφανίστηκε επίσης μαζί με άλλα μοντέλα της Victoria's Secret στη σειρά "How I Met your Mother" τον Νοέμβριο του 2007.

Επιπλέον, το 2008, εμφανίστηκε στη σειρά "Ugly Betty" ως ο εαυτός της.

Ακόμα, έκανε ένα πέρασμα από τη σειρά "The Crazy Ones" το 2013 με πρωταγωνιστή τον Ρόμπι Γουίλιαμς.

 Προσωπική ζωή 
Tο Νοέμβριο του 2006 ξεκίνησε τη σχέση της με τον Σέρβο καλαθοσφαιριστή του NBA, Μάρκο Γιάριτς, με τον οποίο το καλοκαίρι του 2008 αρραβωνιάστηκαν. Ακολούθησε ο γάμος τους στις 14 Φεβρουαρίου 2009. Τον Μάιο της ίδιας χρονιάς έγινε γνωστό ότι η Λίμα υπέβαλε αίτηση για σέρβικη υπηκοότητα, η οποία όμως δεν της δόθηκε ποτέ. Απέκτησαν δύο κόρες: τη Βαλεντίνα Λίμα Γιάριτς (γενν. 15 Νοεμβρίου 2009) και τη Σιένα Λίμα Γιάριτς (γενν. 12 Σεπτεμβρίου 2012). Τον Μάιο του 2014 ανακοίνωσαν από κοινού το διαζύγιο τους, το οποίο εκδόθηκε τελικά τον Μάρτιο του 2016.

Το 2021 ξεκίνησε τη σχέση της με τον Αμερικανό παραγωγό Αντρέ Λέμερς. Απέκτησαν έναν γιο, τον Σάιαν Λίμα Λέμερς (γενν. 29 Αυγούστου 2022) και ανακοίνωσαν τον γάμο τους τον Δεκέμβριο του 2024.

Παραπομπές

Εξωτερικοί σύνδεσμοι


Κατηγορία:Βραζιλιάνοι ηθοποιοί
Κατηγορία:Βραζιλιάνες μοντέλα